b'\n_START_ARTICLE_\nPavel (apostol)\n_START_SECTION_\nP\xc3\xa2n\xc4\x83 la convertire\n_START_PARAGRAPH_\nDin aluziile autobiografice din scrisorile sale \xc8\x99i din cartea neotestamentar\xc4\x83 \xe2\x80\x9eFaptele Apostolilor\xe2\x80\x9d (considerat\xc4\x83 \xc3\xaen mod tradi\xc8\x9bional ca fiind scris\xc4\x83 de un ucenic al lui Pavel, Luca; cercetarea modern\xc4\x83 consider\xc4\x83 c\xc4\x83 autorul Faptelor este anonim \xc8\x99i prost informat despre via\xc8\x9ba lui Pavel) se cunosc destule episoade din via\xc8\x9ba acestui apostol. De\xc8\x99i trebuie luate cu precau\xc8\x9bie, scrierile apocrife \xc8\x99i simpla tradi\xc8\x9bie transmit \xc8\x99i ele elemente care pot ajuta la \xc3\xaen\xc8\x9belegerea personajului \xc8\x99i la creionarea portretului s\xc4\x83u._NEWLINE_P\xc3\xa2n\xc4\x83 la \xc3\xaenceputul primei c\xc4\x83l\xc4\x83torii misionare (Faptele Apostolilor 13:9) Pavel este \xc3\xaentotdeauna numit Saul. Unii istorici au presupus o schimbare de nume determinat\xc4\x83 de anumite motive; \xc3\xaens\xc4\x83 cea mai mare parte dintre cercet\xc4\x83tori \xe2\x80\x93 cu \xc8\x99i mai mult\xc4\x83 credibilitate \xe2\x80\x93 consider\xc4\x83 c\xc4\x83 cele dou\xc4\x83 nume, semitic (Saul) \xc8\x99i roman (Paul; \xc3\xaen cultura bizantin\xc4\x83 \xc8\x99i cea slav\xc4\x83 Pavel), \xc3\xaei sunt proprii din copil\xc4\x83rie. \xc3\x8entr-adev\xc4\x83r, printre evreii din diaspor\xc4\x83 era comun\xc4\x83 practica folosirii a dou\xc4\x83 nume, unul ebraic pentru rela\xc8\x9biile familiale \xc8\x99i statutul religios; cel\xc4\x83lalt roman (sau, dup\xc4\x83 caz, de alt\xc4\x83 etnie) \xe2\x80\x93 pentru via\xc8\x9ba public\xc4\x83. \xc3\x8en cazul lui Pavel, s-ar fi chemat Saul, \xc3\xaentruc\xc3\xa2t apar\xc8\x9binea tribului lui Beniamin (Veniamin) (cf. Filipeni cap. 3), trib din care se eviden\xc8\x9biase primul rege al lui Israel, Saul; \xc8\x99i Pavel (lat. Paulus), ca marea gens romana a Paulilor, acesta era destul de indicat pentru un viitor cet\xc4\x83\xc8\x9bean roman \xc8\x99i, de ce nu, pentru p\xc4\x83rin\xc8\x9bii s\xc4\x83i care se proclamau, astfel, clien\xc8\x9bi ai acelei celebre familii, cu care se pare c\xc4\x83 aveau leg\xc4\x83turi deja mult mai vechi._NEWLINE_Practic, nu se \xc8\x99tie nimic despre copil\xc4\x83ria \xc8\x99i adolescen\xc8\x9ba sa. Din cuno\xc8\x99tin\xc8\x9bele pe care le manifest\xc4\x83 \xc3\xaen scrierile sale las\xc4\x83 loc presupunerii c\xc4\x83 el a \xc3\xaenv\xc4\x83\xc8\x9bat greaca \xc3\xaen forma caracteristic\xc4\x83 de atunci, denumit\xc4\x83 koine (comun\xc4\x83). Din frecven\xc8\x9ba cu care Pavel introduce \xc3\xaen scrierile sale, sub forma metaforelor sau pentru alt motiv, referin\xc8\x9be la via\xc8\x9ba civil\xc4\x83, militar\xc4\x83 \xc8\x99i sportiv\xc4\x83 se poate presupune c\xc4\x83 era un membru activ al vie\xc8\x9bii cosmopolite din Tars, pe atunci mare centru comercial \xc8\x99i sediul uneia dintre cele mai reputate \xc8\x99coli de filosofie \xc8\x99i de retoric\xc4\x83. Au fost identificate trei texte care permit s\xc4\x83 se \xc3\xaentrevad\xc4\x83 la el cultura clasic\xc4\x83: Fap 17,28; 1Cor 15,33; Tit 1,12; cu toate acestea aspectul este \xc3\xaenc\xc4\x83 contrazis \xc8\x99i dezb\xc4\x83tut. Cu totul altceva se poate \xc8\x99i trebuie spus \xc3\xaen ceea ce prive\xc8\x99te cultura lui religioas\xc4\x83 (biblic\xc4\x83 \xc8\x99i rabinic\xc4\x83): a fost educat conform celei mai rigide \xc3\xaenv\xc4\x83\xc8\x9b\xc4\x83turi fariseice (cf. Fap 26,5; Gal 1,14). Formarea sa intelectual\xc4\x83 a fost f\xc4\x83cut\xc4\x83 asupra textului Bibliei \xc8\x99i \xc3\xaen \xc8\x99coala rabinic\xc4\x83. Ea a fost des\xc4\x83v\xc3\xa2r\xc8\x99it\xc4\x83 la Ierusalim la \xc8\x98coala lui Gamaliel (Fap 22,3), reprezentant de seam\xc4\x83 stimat at\xc3\xa2t de tradi\xc8\x9bia iudaic\xc4\x83 c\xc3\xa2t \xc8\x99i de cea cre\xc8\x99tin\xc4\x83.\n_START_SECTION_\nConvertirea\n_START_PARAGRAPH_\nPavel nu l-a cunoscut \xe2\x80\x9ede visu\xe2\x80\x9d pe Isus din Nazaret (\xe2\x80\x9edup\xc4\x83 trup\xe2\x80\x9d cf. 2 Cor 5,16) l-a \xc3\xaent\xc3\xa2lnit \xc3\xaens\xc4\x83 pe Christos. Cur\xc3\xa2nd a intrat \xc3\xaen contact cu primii cre\xc8\x99tini \xc8\x99i \xc3\xaendeosebi cu diaconul \xc8\x98tefan (Fap 6,9; 7,58). \xc3\x8entr-adev\xc4\x83r, el a asistat, particip\xc3\xa2nd \xc3\xaen form\xc4\x83 indirect\xc4\x83, la uciderea acestui protomartir. Cu temperamentul s\xc4\x83u clocotitor, a dob\xc3\xa2ndit repede un loc de frunte \xc3\xaen persecu\xc8\x9bia anticre\xc8\x99tin\xc4\x83 (Fap 8,1u; 26,4-12; 1Cor 15,9; Gal 1,13; 1Tim 1,13). De la Ierusalim (\xc8\x99i, \xc3\xaen general, din Palestina), voia s\xc4\x83 extind\xc4\x83 persecu\xc8\x9bia \xc8\x99i \xc3\xaen diaspor\xc4\x83, unde tr\xc4\x83iau \xc3\xaenfloritoare comunit\xc4\x83\xc8\x9bi iudaice. Numit \xc8\x99i \xc3\xaent\xc4\x83rit cu scrisori de recomandare de c\xc4\x83tre Marele Preot de la Ierusalim, el se \xc3\xaendrepta spre Damasc, faimos ora\xc8\x99 sirian. Cu foarte mare probabilitate aceasta se petrecea prin anul 36 e.n. Pe drum \xc3\xaens\xc4\x83 a avut loc celebrul episod al convertirii sale instantanee ca urmare a vederii lui Isus, care-i repro\xc8\x99a bl\xc3\xa2nd: \xe2\x80\x9eSaule, Saule, de ce m\xc4\x83 prigone\xc8\x99ti?" (\xc3\xaen unele traduceri: "Saule, Saule, de ce m\xc4\x83 cau\xc8\x9bi" - vezi terminologie)\xe2\x80\x9d (Fap 9,3-9), iar Paul/Pavel nu s-a mai \xc3\xaendoit niciodat\xc4\x83, p\xc3\xa2n\xc4\x83 la moarte, de realitatea acestei viziuni. De remarcat \xc8\x99i faptul c\xc4\x83 Faptele Apostolilor prezint\xc4\x83 de trei ori acest eveniment (\xc8\x99i nu f\xc4\x83r\xc4\x83 unele detalii), ceea ce prezint\xc4\x83 unele dificult\xc4\x83\xc8\x9bi de just\xc4\x83 interpretare. Cu toate acestea, inegalabil r\xc4\x83m\xc3\xa2ne faptul c\xc4\x83 atunci, \xc3\xaentr-o clip\xc4\x83, Pavel s-a transformat, brusc \xc8\x99i misterios, din persecutor \xc3\xaen misionar, apostol al lui Christos. A\xc8\x99adar, dup\xc4\x83 acest tainic eveniment, Saul are primele sale contacte cu lumea cre\xc8\x99tin\xc4\x83 nu ca persecutor, ci ca ucenic al lui Christos. \xc8\x98i-a rec\xc4\x83p\xc4\x83tat vederea \xe2\x80\x93 pierdut\xc4\x83 pe cale, \xc3\xaen momentul viziunii \xe2\x80\x93 odat\xc4\x83 cu Botezul pe care l-a primit de la Anania din Damasc (cf. Fap 9,9-19). Abia restabilit, a \xc3\xaencercat, de \xc3\xaendat\xc4\x83, o activitate misionar\xc4\x83 (sau cel pu\xc8\x9bin apologetic\xc4\x83), dar f\xc4\x83r\xc4\x83 succes (Fap 9,19-22). Dup\xc4\x83 aceast\xc4\x83 prim\xc4\x83 tentativ\xc4\x83, s-a retras \xc3\xaen pustiul Arabiei, la sud de Damasc, unde a petrecut vreo trei ani (cf. Gal 1,17u), \xc3\xaentr-o reculegere ascetico-religioas\xc4\x83. Face o a doua \xc3\xaencercare apostolic\xc4\x83 tot la Damasc, \xc3\xaens\xc4\x83, de data aceasta, se termin\xc4\x83 cu o fug\xc4\x83 precipitat\xc4\x83 (conform 2Cor 11,32u \xc8\x99i Fap 9,23-25, Saul, \xc3\xaencerc\xc3\xa2nd s\xc4\x83 scape de g\xc4\x83rzile regelui Areta al IV-lea, a fost pus \xc3\xaentr-un co\xc8\x99 \xc8\x99i ajutat s\xc4\x83 evadeze pe o fereastr\xc4\x83 din zidul ora\xc8\x99ului). Sc\xc4\x83pat teaf\xc4\x83r din aceast\xc4\x83 \xc3\xaencercare, Saul s-a \xc3\xaendreptat spre Ierusalim, unde a r\xc4\x83mas 15 zile \xc3\xaen compania lui Barnaba, care a \xc8\x99i garantat pentru el, elimin\xc3\xa2nd, astfel, ne\xc3\xaencrederea lui Petru, Iacob (\xe2\x80\x9efratele Domnului\xe2\x80\x9d) \xc8\x99i a altor cre\xc8\x99tini (cf. Gal 1,18u; Fap 9,26-29)._NEWLINE_A urmat o alt\xc4\x83 perioad\xc4\x83 de t\xc4\x83cere \xc8\x99i de solitudine petrecut\xc4\x83, cel pu\xc8\x9bin \xc3\xaen mare parte, la Tars (Fap 9,30; Gal 1,21). Prin 45 (cu probabilitate), Barnaba \xc3\xael caut\xc4\x83 \xc8\x99i-l cheam\xc4\x83 \xc3\xaentr-o misiune \xc3\xaen Antiohia Siriei. Cei doi, ajuta\xc8\x9bi \xc8\x99i de al\xc8\x9bii, au s\xc4\x83v\xc3\xa2r\xc8\x99it o lucrare \xc3\xaentruc\xc3\xa2tva revolu\xc8\x9bionar\xc4\x83: nu s-au ocupat at\xc3\xa2t de evrei, c\xc3\xa2t de p\xc4\x83g\xc3\xa2ni, prozeli\xc8\x9bi sau nu, pe care-i convertesc la cre\xc8\x99tinism \xc8\x99i aceasta f\xc4\x83r\xc4\x83 nici o trecere prin iudaism. O secet\xc4\x83 care a lovit Iudeea, urmat\xc4\x83 de foamete, i-a f\xc4\x83cut pe ace\xc8\x99ti misionari colectorii unei oferte din partea antiohienilor, colect\xc4\x83 pe care, apoi, personal, au dus-o la Ierusalim (Fap 11,25-30). La scurt timp dup\xc4\x83 acest episod (46, dac\xc4\x83 se merge pe probabilitatea deja expus\xc4\x83), au \xc3\xaenceput marile c\xc4\x83l\xc4\x83torii misionare ale lui Pavel.\n_START_SECTION_\nPrima c\xc4\x83l\xc4\x83torie misionar\xc4\x83\n_START_PARAGRAPH_\nPrima c\xc4\x83l\xc4\x83torie misionar\xc4\x83 a f\xc4\x83cut-o cu Barnaba \xc8\x99i cu Marcu (sau Ioan Marcu, vezi Evanghelia dup\xc4\x83 Marcu, personajul istoric) - cf. Fap 15,37. De la Antiohia au trecut \xc3\xaen Cipru, unde Saul (Paul/Pavel) l-a convertit pe proconsulul roman Sergiu Paulus (Fap 13,4-12). Cu privire la acest episod (adic\xc4\x83 schimbarea numelui din Saul \xc3\xaen Paul/Pavel), opiniile istoricilor sunt \xc3\xaemp\xc4\x83r\xc8\x9bite: \xc3\xaen timp ce unii dintre istorici (mai pu\xc8\x9bini) presupun \xc8\x99i sus\xc8\x9bin c\xc4\x83 Paul/Pavel \xc8\x99i-ar fi luat numele acesta mai t\xc3\xa2rziu \xc8\x99i din oarecare interes pentru \xe2\x80\x9ecaptatio benevolentiam\xe2\x80\x9d fa\xc8\x9b\xc4\x83 de acest proconsul, ceilal\xc8\x9bi (majoritatea) resping documentat aceast\xc4\x83 ipotez\xc4\x83. Din Cipru, c\xc4\x83l\xc4\x83toria lor a continuat \xc3\xaen Pamfilia (la Perge), apoi \xc3\xaen Antiohia Pisidiei \xc8\x99i \xc3\xaen Licaonia (Iconiu, Listra \xc8\x99i Derbe). Au str\xc4\x83b\xc4\x83tut foarte mari distan\xc8\x9be, prin mun\xc8\x9bi \xc8\x99i prin locuri pu\xc8\x9bin primitoare. Efectele au fost considerabile, mai ales printre simplii p\xc4\x83g\xc3\xa2ni din Licaonia. Pavel, care a supravie\xc8\x9buit prin minune lapid\xc4\x83rii \xc3\xaendurate la Listra (cf. Fap 14,9u), s-a preocupat s\xc4\x83 stabileasc\xc4\x83 o ierarhie rudimentar\xc4\x83 \xe2\x80\x93 pare-se, prima (cf. Fap 14,23). Aceast\xc4\x83 prim\xc4\x83 c\xc4\x83l\xc4\x83torie s-a \xc3\xaencheiat cam prin anul 49 e.n. la Antiohia Siriei._NEWLINE_Aici, apostolul a fost nevoit s\xc4\x83 \xc3\xaenfrunte o situa\xc8\x9bie delicat\xc4\x83, care are o \xc3\xaensemn\xc4\x83tate foarte mare pentru istoria cre\xc8\x99tinismului. Pavel se opune categoric preten\xc8\x9biilor manifestate de unii cre\xc8\x99tini proveni\xc8\x9bi dintre evrei, care voiau s\xc4\x83 impun\xc4\x83 p\xc4\x83g\xc3\xa2nilor converti\xc8\x9bi circumciziunea \xc8\x99i alte rituri \xc8\x99i prescrieri mozaice. Problema a fost prezentat\xc4\x83 celorlal\xc8\x9bi apostoli \xc3\xaen a\xc8\x99a-zisul \xe2\x80\x9econciliu din Ierusalim\xe2\x80\x9d (49 e.n.), unde a avut c\xc3\xa2\xc8\x99tig de cauz\xc4\x83 teza distinc\xc8\x9biei nete \xc3\xaentre cre\xc8\x99tinism \xc8\x99i iudaism, chiar dac\xc4\x83 s-a admis ca ex-evreii s\xc4\x83 practice prescrierile lor mozaice \xc8\x99i s-a recomandat cre\xc8\x99tinilor veni\xc8\x9bi dintre p\xc4\x83g\xc3\xa2ni s\xc4\x83 se ab\xc8\x9bin\xc4\x83 de la unele obiceiuri care puteau ofensa sensibilitatea ebraic\xc4\x83 (cf. Fap 15,1-21). Pentru o reconstituire c\xc3\xa2t mai exact\xc4\x83 a momentului, trebuie ad\xc4\x83ugat c\xc4\x83 aceast\xc4\x83 pozi\xc8\x9bie avea, deja, un precedent \xc3\xaen atitudinea lui Petru cu ocazia convertirii \xc8\x99i botez\xc4\x83rii casei centurionului Corneliu (cf. Fap ), episod la care Petru \xc3\xaensu\xc8\x99i va face referin\xc8\x9b\xc4\x83 \xc3\xaen prezentarea deciziei conciliare.\n_START_SECTION_\nA doua c\xc4\x83l\xc4\x83torie misionar\xc4\x83\n_START_PARAGRAPH_\nDin Antiohia, probabil \xc3\xaen anul 50 e.n., Paul/Pavel s-a \xc3\xaendreptat spre nord, ajung\xc3\xa2nd, prin comunit\xc4\x83\xc8\x9bile deja evanghelizate, p\xc3\xa2n\xc4\x83 \xc3\xaen Galatia, de unde s-a \xc3\xaendreptat spre Nord-Vest. A ajuns la Alexandria Troadei (Troada), de unde a trecut \xc3\xaen Grecia la Neapolis (actuala Cavala). Etapele principale au fost: Filipi, Tesalonic, Anfipoli, Bereea, Atena, Corint (cf. Fap 15,30; 18,18). Pretutindeni, excep\xc8\x9bie f\xc4\x83c\xc3\xa2nd Bereea, apostolul a suferit mult: la Filipi a fost flagelat (biciuit) \xc8\x99i \xc3\xaentemni\xc8\x9bat; la Corint a fost dus \xc3\xaen tribunal \xc3\xaenaintea proconsulului Galion, pare-se, fratele filosofului Seneca; la Atena, unde a rostit celebrul discurs \xc3\xaen Areopag, a fost ironizat \xc8\x99i aproape a dat faliment. Dar nici roadele predic\xc4\x83rii sale nu erau ne\xc3\xaensemnate, dimpotriv\xc4\x83, num\xc4\x83rul colaboratorilor aduna\xc8\x9bi \xc3\xaen jurul s\xc4\x83u a crescut, a\xc8\x99a \xc3\xaenc\xc3\xa2t a putut constitui numeroase \xc8\x99i zeloase comunit\xc4\x83\xc8\x9bi cre\xc8\x99tine, mai ales la Filipi, la Tesalonic \xc8\x99i la Corint. Aceast\xc4\x83 a doua c\xc4\x83l\xc4\x83torie misionar\xc4\x83 s-a \xc3\xaencheiat prin 53 e.n. cu o vizit\xc4\x83 la Ierusalim \xc8\x99i la Antiohia._NEWLINE_Din aceast\xc4\x83 perioad\xc4\x83 (dup\xc4\x83 unii autori, chiar mai repede), Paul/Pavel a a ini\xc8\x9biat o nou\xc4\x83 metod\xc4\x83 de apostolat: predicii directe i-a ad\xc4\x83ugat scrieri sub form\xc4\x83 de scrisori. \xc3\x8entr-adev\xc4\x83r, de la Corint au fost expediate cele dou\xc4\x83 scrisori comunit\xc4\x83\xc8\x9bii din Tesalonic, \xc3\xaen care apostolul \xc3\xae\xc8\x99i m\xc4\x83rturise\xc8\x99te nu doar dragostea ci \xc8\x99i str\xc4\x83duin\xc8\x9ba de a corija unele abuzuri, \xc3\xaendeosebi acelea cu privire la unele false interpret\xc4\x83ri privind a doua venire a lui Christos. La Efes, \xe2\x80\x9egrija pentru toate Bisericile\xe2\x80\x9d (cum o nume\xc8\x99te chiar el, cf. 2Cor 11,28) a crescut. Din aceast\xc4\x83 localitate a trimis comunit\xc4\x83\xc8\x9bii din Corint prima \xc8\x99i a doua Scrisoare. Preocup\xc4\x83rile lui nu se m\xc4\x83rginesc doar la comunit\xc4\x83\xc8\x9bile fondate de el, ci se \xc3\xaendreapt\xc4\x83 \xc8\x99i spre altele; de la Corint a trimis comunit\xc4\x83\xc8\x9bii din Roma (unde nu fusese misionar) cea mai important\xc4\x83 scriere a sa.\n_START_SECTION_\nA treia c\xc4\x83l\xc4\x83torie misionar\xc4\x83\n_START_PARAGRAPH_\nA treia c\xc4\x83l\xc4\x83torie misionar\xc4\x83 a fost de 4 ani (circa 54-58 e.c.). Ea a avut ca obiectiv principal evanghelizarea Asiei. Pavel, ajutat de diver\xc8\x99i colaboratori, pentru aproximativ trei ani s-a fixat \xc3\xaen Efes (cf. Fap 22,31). Vestea cea bun\xc4\x83 a fost proclamat\xc4\x83 nu doar \xc3\xaen capital\xc4\x83, dar \xc8\x99i \xc3\xaen numeroase alte localit\xc4\x83\xc8\x9bi: Milet (Fap 20,17), Colose, Laodiceea, Ierapoli (cf. Col 1,2; 4,13-16; Fil 2,23). Convertirile au fost at\xc3\xa2t de numeroase \xc3\xaenc\xc3\xa2t a afectat vizibil v\xc3\xa2nz\xc4\x83rile statuetelor Artemidei (zeitatea principal venerat\xc4\x83 \xc3\xaen ora\xc8\x99ul Artenis). Negustorii acestor amulete au provocat atunci celebra r\xc4\x83zvr\xc4\x83tire p\xc4\x83g\xc3\xa2n\xc4\x83 din Efes, adun\xc3\xa2nd o mare mul\xc8\x9bime de popor \xc3\xaen marele amfiteatru ca s\xc4\x83 protesteze contra amenin\xc8\x9b\xc4\x83rii cultului Artemidei. Ajutat de c\xc3\xa2\xc8\x9biva cre\xc8\x99tini din localitate, Pavel a reu\xc8\x99it s\xc4\x83 scape de protestatari, care nu l-au g\xc4\x83sit (Fap 19,30u). Frunta\xc8\x99ul ora\xc8\x99ului a reu\xc8\x99it s\xc4\x83 restabileasc\xc4\x83 lini\xc8\x99tea, apostolul, \xc3\xaens\xc4\x83, la scurt timp, a plecat de acolo \xc3\xaen Macedonia (2Cor 7,5; Fap 20,1), iar de acolo \xc3\xaen Grecia, f\xc4\x83c\xc3\xa2nd un popas de trei luni la Corint (Fap 20,3). De la Corint \xe2\x80\x93 ca s\xc4\x83 evite intrigile \xc8\x99i capcanele preg\xc4\x83tite de iudei \xe2\x80\x93 pe uscat, a plecat spre Ierusalim, unde a dus substan\xc8\x9biala ofert\xc4\x83, adunat\xc4\x83 cu at\xc3\xa2ta trud\xc4\x83 \xc8\x99i r\xc4\x83bdare prin toate comunit\xc4\x83\xc8\x9bile cre\xc8\x99tine pe unde a predicat, mai ales printre cre\xc8\x99tinii din Macedonia (cf. 2Cor 8,1) \xc8\x99i Ahaia (cf 1Cor 16,1-3; 8,1; 9,15; Rom 15,26-31). La Ierusalim se \xc3\xaencheie, fructuoasa c\xc4\x83l\xc4\x83torie misionar\xc4\x83 \xc8\x99i \xc3\xaencepe, pentru el, o lung\xc4\x83 \xe2\x80\x9evia crucis\xe2\x80\x9d, ultima (?).\n_START_SECTION_\nCaptivitatea\n_START_PARAGRAPH_\nAcuzat pe nedrept c\xc4\x83 ar fi profanat templul de la Ierusalim \xc3\xaen care l-a purtat pe ex-p\xc4\x83g\xc3\xa2nul Trofim (cf. Fap 21,27-30), apostolul a fost asaltat de o mare mul\xc8\x9bime gata s\xc4\x83-l ucid\xc4\x83 cu pietre. Din m\xc3\xa2na acestora a fost salvat de tribunul roman Claudiu Lisias, care, \xc3\xaens\xc4\x83, a dat ordin s\xc4\x83-l \xc3\xaenc\xc4\x83tu\xc8\x99eze \xc8\x99i s\xc4\x83-l flageleze, aceast\xc4\x83 a doua parte a poruncii nu va fi executat\xc4\x83 \xc3\xaentruc\xc3\xa2t Pavel a revendicat privilegiul s\xc4\x83u de cet\xc4\x83\xc8\x9bean roman (cf Fap 22,25). A doua zi, a fost dus \xc3\xaen fa\xc8\x9ba sinedriului, dar n-a putut s\xc4\x83 se \xc8\x9bin\xc4\x83 nici o judecat\xc4\x83 din pricina ne\xc3\xaen\xc8\x9belegerii \xe2\x80\x93 provocat\xc4\x83 de Pavel \xe2\x80\x93 \xc3\xaentre saduchei \xc8\x99i farisei (cf. Fap 22,30; 23,10). Dup\xc4\x83 numai o zi, tribunul afl\xc4\x83 de un complot \xc3\xaendreptat \xc3\xaempotriva lui Pavel (asasinarea acestuia \xc3\xaentr-o \xc3\xaenv\xc4\x83lm\xc4\x83\xc8\x99eal\xc4\x83 a mul\xc8\x9bimii - cf. Fap 22,35u). Claudiu decide, prin urmare, s\xc4\x83-l trimit\xc4\x83 pe Pavel, sub escort\xc4\x83 sigur\xc4\x83, \xc3\xaen Cezareea, la proconsulul Felix, care \xc3\xael va pune sub paz\xc4\x83 \xc3\xaen \xe2\x80\x9epretoriul lui Irod\xe2\x80\x9d (cf. Fap 23,12-15). Cinci zile mai t\xc3\xa2rziu i s-a f\xc4\x83cut o judecat\xc4\x83 sumar\xc4\x83, suficient\xc4\x83 \xc3\xaens\xc4\x83 ca Felix s\xc4\x83 se conving\xc4\x83 de nevinov\xc4\x83\xc8\x9bia sa, dar pentru a face pe plac iudeilor \xc8\x99i, poate, cu speran\xc8\x9ba c\xc4\x83 va primi ceva bani pentru r\xc4\x83scump\xc4\x83rarea lui, l-a \xc8\x9binut, sub paz\xc4\x83 militar\xc4\x83, \xc3\xaen captivitate \xc3\xaenc\xc4\x83 doi ani (cf. Fap 24,1-25), p\xc3\xa2n\xc4\x83 la sosirea noului procurator, Festus Porcius (60 e.n.). Acesta a \xc3\xaencercat s\xc4\x83 pun\xc4\x83 cap\xc4\x83t situa\xc8\x9biei, dar Pavel, prev\xc4\x83z\xc3\xa2nd o judecat\xc4\x83 nedreapt\xc4\x83, sub presiunea iudeilor, a f\xc4\x83cut apel la tribunalul \xc3\xaemp\xc4\x83ratului (cf. Fap 25,11). \xc3\x8en a\xc8\x99teptarea trimiterii sale la Roma, Pavel este chemat s\xc4\x83 vorbeasc\xc4\x83 \xc3\xaenaintea regelui Agripa al II-lea \xc8\x99i a r\xc4\x83u-famatei sale surori, Berenice (cf. Fap 25,13; 26,32). \xc3\x8en sf\xc3\xa2r\xc8\x99it, \xc3\xaentemni\xc8\x9batul este \xc3\xaencredin\xc8\x9bat centurionului Iuliu cu un \xe2\x80\x9eelogium\xe2\x80\x9d de \xc3\xaenm\xc3\xa2nat tribunalului roman. C\xc4\x83l\xc4\x83toria spre Roma a avut aventuri dramatice: nava \xc3\xaen deriv\xc4\x83; un scurt acostament \xc3\xaen Creta, cu un aprins consiliu de bord, la care a intervenit \xc8\x99i Pavel; alte zile ap\xc4\x83s\xc4\x83toare, \xc3\xaen b\xc4\x83taia valurilor furioase; naufragiu l\xc3\xa2ng\xc4\x83 insula Malta, din care au sc\xc4\x83pat to\xc8\x9bi, \xc8\x99i, dup\xc4\x83 o \xc8\x99edere de trei luni pe aceast\xc4\x83 insul\xc4\x83 (Fap 28,11), vor str\xc4\x83bate \xc8\x99i ultima parte a c\xc4\x83l\xc4\x83toriei: Siracuza, Reggio Calabria, Pozzuoli - l\xc3\xa2ng\xc4\x83 Napoli, Via Appia, Roma - destina\xc8\x9bia final\xc4\x83, unde au ajuns to\xc8\x9bi cu bine (cf. Fap 27,1; 28,1). \xc3\x8en prim\xc4\x83vara anului 61 e.n., Pavel ajunge \xc3\xaen capitala imperiului, unde este bine primit de cre\xc8\x99tini. \xc3\x8en a\xc8\x99teptarea procesului, i se permite s\xc4\x83 r\xc4\x83m\xc3\xa2n\xc4\x83, timp de doi ani, \xc3\xaentr-o cas\xc4\x83 sub supraveghere militar\xc4\x83 (Fap 28,30)._NEWLINE_Proba libert\xc4\x83\xc8\x9bii relative se g\xc4\x83se\xc8\x99te \xc3\xaen faptul c\xc4\x83 el \xc3\xaei poate \xc3\xaent\xc3\xa2lni pe reprezentan\xc8\x9bii comunit\xc4\x83\xc8\x9bii iudaice (cf. Fap 28,17-27) \xc8\x99i i se \xc3\xaeng\xc4\x83duie chiar mai mult, a\xc8\x99a cum se poate \xc3\xaentrez\xc4\x83ri din scrisorile, numite ale captivit\xc4\x83\xc8\x9bii (Efeseni, Coloseni, Filimon \xc8\x99i, probabil, Filipeni). Apostolul, chiar dac\xc4\x83 este sub paz\xc4\x83 \xc8\x99i \xc3\xaenc\xc4\x83tu\xc8\x99at, apare, \xc3\xaen continuare, ca marele misionar care desf\xc4\x83\xc8\x99oar\xc4\x83 o activitate destul de intens\xc4\x83 \xc3\xaen Biserica din Roma \xc8\x99i c\xc4\x83l\xc4\x83uze\xc8\x99te \xc3\xaenc\xc4\x83 \xe2\x80\x93 dojenind, \xc3\xaendemn\xc3\xa2nd \xc8\x99i \xc3\xaenv\xc4\x83\xc8\x9b\xc3\xa2nd \xe2\x80\x93 pe converti\xc8\x9bii s\xc4\x83i din \xc3\xaendep\xc4\x83rtata Asie Mic\xc4\x83.\n_START_SECTION_\nConstituirea de comunit\xc4\x83\xc8\x9bi cre\xc8\x99tine\n_START_PARAGRAPH_\nC\xc3\xa2t prive\xc8\x99te constituirea de comunit\xc4\x83\xc8\x9bi cre\xc8\x99tine, prin predicarea Evangheliei, acest capitol se poate reconstitui, \xc3\xaentr-o oarecare m\xc4\x83sur\xc4\x83, urm\xc4\x83rind aspectul privind via\xc8\x9ba \xc8\x99i activitatea apostolului. Pentru a pricepe c\xc3\xa2t mai \xc3\xaendeaproape lucrarea acestui gigant al cre\xc8\x99tinismului ar mai fi de ad\xc4\x83ugat c\xc4\x83 este necesar s\xc4\x83 se urm\xc4\x83reasc\xc4\x83 pe o hart\xc4\x83 traseul c\xc4\x83l\xc4\x83toriilor sale misionare ._NEWLINE_Un alt aspect, nu lipsit de importan\xc8\x9b\xc4\x83, este constituit de cele trei vizite la Ierusalim (s\xc4\x83v\xc3\xa2r\xc8\x99ite dup\xc4\x83 \xc3\xaent\xc3\xa2lnirea sa cu Domnul \xc3\xaenviat), \xc3\xaencheiate cu arestarea \xc8\x99i martiriul s\xc4\x83u: \xc3\xaen aceast\xc4\x83 prezentare a activit\xc4\x83\xc8\x9bii sale misionare mai ales autorul Faptelor Apostolilor pune \xc3\xaen eviden\xc8\x9b\xc4\x83 (citind \xc3\xaen filigran) conformitatea apostolului cu Isus. La fel ca Isus, \xc8\x99i Pavel urc\xc4\x83 de trei ori la Ierusalim \xc8\x99i a treia oar\xc4\x83 este arestat...\n_START_SECTION_\n\xc8\x98coala teologic\xc4\x83 paulin\xc4\x83\n_START_PARAGRAPH_\n\xc8\x98coala teologic\xc4\x83 paulin\xc4\x83 este constituit\xc4\x83 at\xc3\xa2t de \xc3\xaenv\xc4\x83\xc8\x9b\xc4\x83tura oral\xc4\x83, c\xc3\xa2t \xc8\x99i \xe2\x80\x93 mai ales \xe2\x80\x93 de scrierile apostolului. Ucenicii s\xc4\x83i colaboratori i-au preluat doctrina \xc8\x99i au purtat-o mai departe. Practic vorbind, tr\xc4\x83s\xc4\x83turile acestei \xc8\x99coli nu sunt altceva dec\xc3\xa2t ideile fundamentale ale operei pauline, pe care azi le putem g\xc4\x83si \xc3\xaen scrisorile sale \xc8\x99i, indirect, \xc3\xaen Fapte \xc8\x99i-n 2Petru._NEWLINE_Care sunt \xc3\xaen concret aceste idei teologice de baz\xc4\x83?_NEWLINE_\xc3\x8en centrul teologiei pauline se g\xc4\x83se\xc8\x99te Evanghelia lui Isus Hristos, expus\xc4\x83 cu varia\xc8\x9bie de accente, care, la r\xc3\xa2ndul lor, au relevan\xc8\x9b\xc4\x83 \xc8\x99i implica\xc8\x9bie major\xc4\x83 \xc3\xaen credin\xc8\x9b\xc4\x83._NEWLINE_Astfel, \xc3\xaen Galateni, Evanghelia este reprezentat\xc4\x83 de darul \xc3\xaenfierii universale (cf. Gal 1,11-12; 3,6-7), \xc3\xaen Romani accentul este pe \xe2\x80\x9eimpar\xc8\x9bialitatea divin\xc4\x83\xe2\x80\x9d universal\xc4\x83 (cf. Rom 1,16-17), \xc3\xaen 1 \xc8\x99i 2 Corinteni Evanghelia const\xc4\x83 \xc3\xaen \xe2\x80\x9e\xc3\xaen\xc8\x9belepciunea crucii\xe2\x80\x9d (cf. 1Cor 1,18). A\xc8\x99adar, evenimentul unic al mor\xc8\x9bii lui Isus Hristos reprezint\xc4\x83 fundamentul eshatologiei (cf. 1 \xc8\x99i 2 Tes), al eclesiologiei (cf. Col \xc8\x99i Efes), al pneumatologiei \xc8\x99i al eticii pauline. Este evident c\xc4\x83 viziunea lui Pavel asupra m\xc3\xa2ntuirii este pasajul/ trecerea (Pashca) lui Hristos. \xc3\x8en moartea \xc8\x99i \xc3\xaenvierea Fiului, Tat\xc4\x83l duce la \xc3\xaemplinire propriul plan de m\xc3\xa2ntuire, manifest\xc3\xa2ndu-\xc8\x99i \xe2\x80\x9edreptatea\xe2\x80\x9d (cf. Rom 1,17; 3,21) care restabile\xc8\x99te omul p\xc4\x83c\xc4\x83tos \xc3\xaen raport cu el. \xe2\x80\x9eOmului vechi\xe2\x80\x9d (Cf. Rom 6,6; Col 3,9) \xe2\x80\x93 a c\xc4\x83rei existen\xc8\x9b\xc4\x83 fusese f\xc4\x83cut\xc4\x83 ne-autentic\xc4\x83, fie din cauza strictei observa\xc8\x9bii la iudei, fie din cauza r\xc4\x83t\xc4\x83cirii la to\xc8\x9bi ceilal\xc8\x9bi oameni \xe2\x80\x93 se substituie \xe2\x80\x9enoua creatur\xc4\x83\xe2\x80\x9d (cf. 2Cor 5,17; Gal 6,15), \xe2\x80\x9eomul cel nou\xe2\x80\x9d, care, nefiind abandonat total de harul lui Dumnezeu, tr\xc4\x83ie\xc8\x99te \xc3\xaentr-o credin\xc8\x9b\xc4\x83 rodnic\xc4\x83 \xc8\x99i \xc3\xaenf\xc4\x83ptuitoare \xc3\xaentru iubire._NEWLINE_Comunitatea cre\xc8\x99tin\xc4\x83 \xe2\x80\x93 Biserica \xe2\x80\x93 este \xe2\x80\x9etrupul lui Hristos\xe2\x80\x9d (cf. 1Cor 12,12), identificat\xc4\x83 \xc3\xaentr-o anume form\xc4\x83 cu Hristos \xc3\xaensu\xc8\x99i (natura sacramental\xc4\x83 a \xc3\xaentrup\xc4\x83rii realizat\xc4\x83 continuu prin Botez, Euharistie \xc8\x99i primirea Duhului Sf\xc3\xa2nt), dob\xc3\xa2nde\xc8\x99te \xc8\x99i ea (Biserica) \xc3\xaen\xc8\x9beles deplin \xc3\xaen lumina Pa\xc8\x99tilor. Aceast\xc4\x83 viziune a Bisericii are urm\xc4\x83rile ei fire\xc8\x99ti: cre\xc8\x99tinii sunt astfel numi\xc8\x9bi m\xc4\x83dulare ale lui Hristos; structural, de\xc8\x99i este format\xc4\x83 dintr-un mare num\xc4\x83r de m\xc4\x83dulare, Biserica este un singur trup, cu un singur cap, Hristos._NEWLINE_Pentru Pavel \xe2\x80\x9esf\xc3\xa2r\xc8\x99itul timpurilor deja a venit\xe2\x80\x9d (cf. 1Cor 10,11), este chiar timpul pe care-l tr\xc4\x83im noi, este \xe2\x80\x9etimpul favorabil\xe2\x80\x9d, este \xe2\x80\x9eziua m\xc3\xa2ntuirii\xe2\x80\x9d (cf. 2Cor 6,2), timp inaugurat de Hristos "\xc3\xaenceputul\xe2\x80\x9d r\xc4\x83scump\xc4\x83r\xc4\x83rii (cf. 1Cor 15,20.23), Hristos \xe2\x80\x9eprimul n\xc4\x83scut dintre mor\xc8\x9bi\xe2\x80\x9d (cf. Col 1,18)._NEWLINE_Conform viziunii Sf. Ap. Pavel cre\xc8\x99tinul este, a\xc8\x99adar, orientat spre aceast\xc4\x83 plin\xc4\x83tate, \xc3\xaemp\xc4\x83rt\xc4\x83\xc8\x99ind, \xc3\xaen acela\xc8\x99i timp, tensiunea \xc3\xaentregii crea\xc8\x9bii spre \xe2\x80\x9eeliberare din sclavia stric\xc4\x83ciunii, pentru a intra \xc3\xaen libertatea slavei fiilor lui Dumnezeu\xe2\x80\x9d (cf. Rom 8,21).\n_START_SECTION_\nAtribute ale lui Pavel\n_START_PARAGRAPH_\nDe\xc8\x99i Pavel n-a f\xc4\x83cut parte din grupul celor 12 apostoli, c\xc3\xa2t timp Isus a fost \xc3\xaen carne cu ei pe p\xc4\x83m\xc3\xa2nt, \xc3\xaen majoritatea cazurilor, \xc3\xaens\xc4\x83, Pavel este reprezentat \xc3\xaempreun\xc4\x83 cu ei \xc8\x99i aceasta prin excluderea unuia sau altuia dintre ceilal\xc8\x9bi apostoli cu scopul de a p\xc4\x83stra num\xc4\x83rul mistic, \xc8\x99i nu doar istoric \xe2\x80\x93 12. Acest fapt dovede\xc8\x99te c\xc3\xa2t de repede a fost asimilat Pavel \xc3\xaen r\xc3\xa2ndul apostolilor; probabil datorit\xc4\x83 neobositei sale activit\xc4\x83\xc8\x9bi de organizare desf\xc4\x83\xc8\x99urate \xc3\xaen comunit\xc4\x83\xc8\x9bile cre\xc8\x99tine primare._NEWLINE_Din Faptele Apostolilor (18,3) reiese c\xc4\x83 el \xc3\xae\xc8\x99i c\xc3\xa2\xc8\x99tiga existen\xc8\x9ba confec\xc8\x9bion\xc3\xa2nd corturi, motiv pentru care sfoara este prezent\xc4\x83 printre atributele sale iconografice, a\xc8\x99a cum sunt \xc8\x99i co\xc8\x99ul (amintind de fuga lui din Damasc) \xc8\x99i sabia (amintind de moartea sa de martir)._NEWLINE_Reformatorii secolului al XVI-lea au v\xc4\x83zut \xc3\xaen Pavel opozantul lui Petru, venerat de catolici. Aceast\xc4\x83 preferin\xc8\x9b\xc4\x83 a avut urm\xc4\x83ri destul de \xc3\xaensemnate \xc3\xaen iconografia din perioada Contrareformei. Figura lui Pavel apare destul de rar \xc3\xaen \xc8\x9b\xc4\x83rile \xc8\x99i-n l\xc4\x83ca\xc8\x99urile de cult catolice, \xc3\xaen timp ce, \xc3\xaen ambientul reformat (mai ales \xc3\xaen Germania) iconografia s-a \xc3\xaembog\xc4\x83\xc8\x9bit cu noi detalii, dintre care cel mai \xc3\xaensemnat este reprezentarea lui Pavel cu dou\xc4\x83 s\xc4\x83bii: una a martiriului, cealalt\xc4\x83 a \xe2\x80\x9eCuv\xc3\xa2ntului lui Dumnezeu\xe2\x80\x9d, nefiind exclus\xc4\x83 nici interpretarea conform c\xc4\x83reia ar fi opusul celor dou\xc4\x83 chei ale lui Petru. (Pot fi amintite aici ciclurile de fresce ale lui Peter Vischer din Sf. Sebald la N\xc3\xbcremberg \xc8\x99i ciclul lui Tilman Reimenschneider de la W\xc3\xbcrzburg, secolul al XVI-lea)._NEWLINE_Sabia care, \xc3\xaen prezent, este atributul cel mai r\xc4\x83sp\xc3\xa2ndit \xc8\x99i \xc3\xaen baza c\xc4\x83reia Pavel poate fi identificat cu u\xc8\x99urin\xc8\x9b\xc4\x83, apare \xc3\xaen arta plastic\xc4\x83 destul de t\xc3\xa2rziu (prin secolul al XIII-lea); \xc3\xaen arta paleocre\xc8\x99tin\xc4\x83, \xc3\xaens\xc4\x83, Pavel este cel mai des reprezentat cu o carte sau un sul de papirus. Cu o frecven\xc8\x9b\xc4\x83 mult mai mic\xc4\x83 este \xc3\xaent\xc3\xa2lnit \xc8\x99i \xc8\x99arpele, amintind de vipera care l-a mu\xc8\x99cat pe Pavel dup\xc4\x83 naufragiul pe coastele insulei Malta (cf. Fap 28,1-6)._NEWLINE_\xc3\x8en general, arti\xc8\x99tii s-au oprit asupra particularit\xc4\x83\xc8\x9bilor vie\xc8\x9bii apostolului dup\xc4\x83 convertirea sa \xc8\x99i u\xc8\x99or de reg\xc4\x83sit \xc3\xaen scrisorile sale sau \xc3\xaen Faptele Apostolilor. Unicul episod p\xc4\x83strat \xc3\xaen arta cre\xc8\x99tin\xc4\x83, \xc3\xaen care Saul apare ca persecutor al cre\xc8\x99tinilor este, bine\xc3\xaen\xc8\x9beles, scena lapid\xc4\x83rii protomartirului \xc8\x98tefan (cf. Fap 7, 58-60).\n_START_SECTION_\nTeme iconografice asupra lui Pavel\n_START_PARAGRAPH_\nConvertirea lui Saul pe drumul Damascului este \xe2\x80\x93 cum, de altfel, e \xc8\x99i normal \xe2\x80\x93 obiectul a nenum\xc4\x83rate reprezent\xc4\x83ri iconografice, care, \xc3\xaens\xc4\x83, pot fi \xc3\xaemp\xc4\x83r\xc8\x9bite \xc3\xaen dou\xc4\x83 categorii, \xc3\xaen func\xc8\x9bie de tradi\xc8\x9bia exegetic\xc4\x83 urmat\xc4\x83:_NEWLINE_Prima tradi\xc8\x9bie, \xc8\x99i cea mai veche, \xc3\xael prezint\xc4\x83 pa Saul lovit sau \xc3\xaenv\xc4\x83luit de un halou de lumin\xc4\x83, ceea ce spune c\xc4\x83 Isus cel \xc3\xaenviat i se reveleaz\xc4\x83. Din aceast\xc4\x83 serie de reprezent\xc4\x83rii merit\xc4\x83 o men\xc8\x9biune aparte o miniatur\xc4\x83 a lui Hortus Deliciarum din secolul al XII-lea, \xc3\xaen care doar Christos apare \xc3\xaentr-o mare de lumin\xc4\x83, de unde \xc3\xaendreapt\xc4\x83 spre Saul o sabie cu dou\xc4\x83 t\xc4\x83i\xc8\x99uri. Saul este prosternat la p\xc4\x83m\xc3\xa2nt \xc3\xaentre un lup \xc8\x99i un miel. Miniatura eviden\xc8\x9biaz\xc4\x83, astfel, c\xc4\x83 la \xc3\xaent\xc3\xa2lnirea cu Domnul (care, dup\xc4\x83 unii, amenin\xc8\x9b\xc4\x83 cu judecata \xc8\x9bin\xc3\xa2nd sabia \xc3\xaendreptat\xc4\x83 spre vinovat), lupul s-a transformat \xc3\xaen miel; dup\xc4\x83 al\xc8\x9bii, \xc3\xaens\xc4\x83 \xe2\x80\x93 consider\xc3\xa2nd chipul bl\xc3\xa2nd \xc8\x99i privirea prietenoas\xc4\x83 a Domnului \xe2\x80\x93 convertitului tocmai i se \xc3\xaencredin\xc8\x9beaz\xc4\x83 cuv\xc3\xa2ntul pe care trebuie s\xc4\x83-l duc\xc4\x83 la toate neamurile \xc8\x99i s\xc4\x83-l predice \xc8\x99i celor mici \xc8\x99i celor mari \xc8\x99i c\xc4\x83 el \xe2\x80\x93 Saul \xe2\x80\x93 va fi din dragostea lui pentru Christos ca un miel \xc3\xaenaintea lupilor._NEWLINE_Cea de-a doua tradi\xc8\x9bie prezint\xc4\x83 un aspect sau altul al aceluia\xc8\x99i eveniment dramatic: Saul tocmai \xc3\xaen momentul \xc3\xaen care este aruncat jos de pe cal, sau deja c\xc4\x83zut la p\xc4\x83m\xc3\xa2nt, de remarcat c\xc4\x83 aceste reprezent\xc4\x83ri prezint\xc4\x83 \xc8\x99i calul p\xc4\x83rta\xc8\x99 activ la acest dramatic eveniment (poate \xc3\xaen leg\xc4\x83tur\xc4\x83 cu asinul lui Balaam, din Vechiul Testament). Acest tip de reprezent\xc4\x83ri \xc3\xae\xc8\x99i are originea prin secolul al XIV-lea, rena\xc8\x99terea occidental\xc4\x83._NEWLINE_Izvor de inspira\xc8\x9bie pentru arti\xc8\x99ti a constituit \xc8\x99i episodul narat \xc3\xaen Fap 9,17-19: botezul lui Saul._NEWLINE_\xc3\x8en general, este reprezentat nud, cufundat \xc3\xaen \xe2\x80\x9eizvorul vie\xc8\x9bii\xe2\x80\x9d (apa botezului), \xc3\xaen timp ce porumbelul \xe2\x80\x93 reprezentarea plastic\xc4\x83 a Duhului Sf\xc3\xa2nt \xe2\x80\x93 \xc3\xaei vorbe\xc8\x99te la ureche. Merit\xc4\x83 o men\xc8\x9biune fresca Detchani din Serbia (1504): Pavel \xc3\xaen picioare, nud \xc3\xaen apa botezului, Anania, asistat de un acolit, cu lum\xc3\xa2narea aprins\xc4\x83 \xc3\xaen m\xc3\xa2n\xc4\x83, cite\xc8\x99te formula sacramental\xc4\x83 a Botezului.\n_START_SECTION_\nConvertirea lui Pavel \xc3\xaen art\xc4\x83\n_START_PARAGRAPH_\nScena convertirii sale la cre\xc8\x99tinism, dup\xc4\x83 contactul transcedental cu Isus, \xc3\xaen care Pavel cade de pe cal, este prezentat\xc4\x83 \xc3\xaen numeroase tablouri (Michelangelo, Caravaggio, Lucas Cranach cel T\xc3\xa2n\xc4\x83r, Parmigianino, Pieter Bruegel cel B\xc4\x83tr\xc3\xa2n).\n_START_SECTION_\nAnul Paulin\n_START_PARAGRAPH_\nPentru a celebra personalitatea Sf\xc3\xa2ntului Apostol Pavel, papa Benedict al XVI-lea a proclamat \xe2\x80\x9eAnul Paulin\xe2\x80\x9d, la \xc3\xaemplinirea a dou\xc4\x83 milenii de la na\xc8\x99terea lui Pavel, chiar dac\xc4\x83 aceast\xc4\x83 dat\xc4\x83 este simbolic\xc4\x83 \xc8\x99i aproape sigur arbitrar\xc4\x83. \xe2\x80\x9eAnul Paulin\xe2\x80\x9d s-a desf\xc4\x83\xc8\x99urat din data de 28 iunie 2008 p\xc3\xa2n\xc4\x83 la 29 iunie 2009.'